Návrh

NARIADENIE VLÁDY
Slovenskej republiky
z .............. 2004,
o kritériách na zaraďovanie prác do kategórií z hľadiska zdravotných rizík a o náležitostiach návrhu na zaradenie prác do kategórií

Vláda Slovenskej republiky podľa § 13p ods. 1 a 2 zákona Národnej rady Slovenskej republiky č. 272/1994 Z.z. o ochrane zdravia ľudí v znení zákona č. 514/2001 Z.z. (ďalej len “zákon”) nariaďuje:

§ 1
Predmet úpravy  

Týmto nariadením sa ustanovujú kritériá na zaraďovanie prác do kategórií z hľadiska zdravotných rizík a náležitosti návrhu na zaradenie prác do kategórií.

§ 2
Kritériá na zaraďovanie prác do kategórií

(1) Do kategórie 1 sa zaraďujú  práce, ktoré sa vykonávajú v podmienkach, v ktorých podľa súčasnej úrovne poznania nie je pravdepodobný nepriaznivý vplyv faktorov práce a pracovného prostredia na zdravie zamestnancov.

(2)  Do  kategórie 2 sa zaraďujú práce, pri ktorých vystavenie zamestnancov jednotlivým faktorom práce a  pracovného prostredia neprekračuje limitné hodnoty a kritériá ustanovené osobitnými predpismi1) a ukazovatele fyziologickej odozvy a psychickej odozvy organizmu  na záťaž týmito faktormi u bežnej populácie nevykazujú známky nepriaznivého pôsobenia týchto faktorov.  

(3) Do kategórie 3 sa zaraďujú rizikové práce podľa §13r ods. 1 zákona, pri ktorých
a)	vystavenie zamestnancov jednotlivým faktorom práce a pracovného prostredia nie je spoľahlivo znížené technickými opatreniami na úroveň stanovenú limitnými hodnotami a na zabezpečenie ochrany zdravia je potrebné vykonať organizačné a iné špecifické ochranné opatrenia, vrátane používania osobných ochranných pracovných prostriedkov,
b)	vystavenie zamestnancov viacerým faktorom práce a pracovného prostredia je znížené technickými opatreniami na úroveň stanovenú limitnými hodnotami,  ale je možné preukázať ich nepriaznivé spolupôsobenie,
c)	psychická pracovná záťaž u viac ako polovice zamestnancov dosahuje maximálnu intenzitu alebo nedosahuje maximálnu intenzitu, ale je možné preukázať nepriaznivé spolupôsobenie viacerých faktorov práce a pracovného prostredia,
d)	nie sú stanovené limitné hodnoty a kritériá, ale nie je možné vylúčiť poškodenie zdravia zamestnancov,
e)	je štatisticky významne vyšší výskyt nepriaznivej odozvy organizmu zamestnancov na špecifické pôsobenie faktorov práce a pracovného prostredia.

(4) Do kategórie 4 sa len výnimočne a na časovo vymedzené obdobie zaraďujú rizikové práce, pri ktorých vystavenie zamestnancov jednotlivým faktorom práce a pracovného prostredia nie je možné znížiť technickými opatreniami na úroveň stanovenú limitnými hodnotami, faktory práce a pracovného prostredia  prekračujú  limitné hodnoty a na zabezpečenie ochrany zdravia je potrebné vykonať organizačné a iné špecifické ochranné opatrenia, vrátane používania osobných ochranných pracovných prostriedkov.

(5) Do kategórie 4 sa ďalej zaraďujú rizikové práce, pri ktorých
a)	vystavenie zamestnancov jednotlivým faktorom práce a pracovného prostredia zodpovedá kritériám pre zaradenie do kategórie 3, ale ďalšie nepriaznivé podmienky práce a pracovného prostredia zvyšujú riziko ohrozenia zdravia zamestnancov,
b)	je štatisticky významne vyšší výskyt nepriaznivej odozvy organizmu zamestnancov na špecifické pôsobenie faktorov práce a pracovného prostredia a zároveň sa zisťujú zmeny zdravotného stavu zamestnancov vo vzťahu k pôsobiacim faktorom.

(6) Kritéria na zaraďovanie prác do kategórií podľa jednotlivých faktorov práce a pracovného prostredia sú uvedené v prílohe č. 1.

§ 3
Náležitosti návrhu na zaradenie prác do kategórií

Náležitosti návrhu na zaradenie prác do kategórií sú uvedené v prílohe č. 2.

§ 4
Účinnosť

Toto nariadenie nadobúda účinnosť  15. septembra 2004.